b'\n_START_ARTICLE_\nNuditisme\n_START_PARAGRAPH_\nEl nuditisme \xc3\xa9s una actitud de les persones que, tant s\xc3\xad s\xc3\xb3n nudistes com si no ho s\xc3\xb3n, respecten el dret de qualsevol persona a la nuesa o a anar vestits de la manera que vulguin. \xc3\x89s a dir, el nuditista admet tant que hom vagi nu com que vagi vestit, i d\'una manera est\xc3\xa0ndard o no, fins i tot amb burca, si \xc3\xa9s el cas._NEWLINE_El nuditisme es diferencia del nudisme en qu\xc3\xa8 mai no pret\xc3\xa9n imposar la nuesa. Tampoc \xc3\xa9s una filosofia o estil de vida com el naturisme, ja que no s\'ha de vincular necess\xc3\xa0riament amb els altres interessos dels naturistes, com s\xc3\xb3n el respecte a la natura, el vegetarianisme o la pr\xc3\xa0ctica del ioga._NEWLINE_A m\xc3\xa9s, des d\'un punt de vista nuditista, no s\'entenen els espais de permissivitat per al nudisme (platja nudista, etc), ja que es constitueixen en aut\xc3\xa8ntics guetos on cal confinar la gent nua: el nuditista ent\xc3\xa9n que hom pot estar nu a qualsevol espai p\xc3\xbablic o privat, sense limitacions.\n_START_SECTION_\nEl nuditisme de l\'Ajuntament de Barcelona\n_START_PARAGRAPH_\nA inst\xc3\xa0ncia de les associacions nuditistes ADDAN i ALETEIA, l\'Ajuntament de Barcelona va editar el 2004 un tr\xc3\xadptic per proclamar la toler\xc3\xa0ncia envers el nudisme a la ciutat i no nom\xc3\xa9s a les platges. Aquesta campanya, pionera a tot el m\xc3\xb3n, es justificava en la defensa dels drets civils i de la toler\xc3\xa0ncia, es recolzava en el fet que el Codi Civil no prohibeix la nuesa p\xc3\xbablica, tot i que s\xc3\xad l\'exhibicionisme, i es considerava que tenia el suport del Parlament de Catalunya que havia proclamat "la necessitat que les administracions competents adoptin les iniciatives i mesures necess\xc3\xa0ries per suprimir els obstacles que impedeixin l\'exercici de la nuesa", segons el tr\xc3\xadptic._NEWLINE_Tanmateix, a partir del 2005-2006, les autoritats van tendir m\xc3\xa9s aviat a limitar aquest dret, centrant-se en la defensa d\'una imatge "digna" de la ciutat, com es recull a la nova Ordenan\xc3\xa7a del Civisme, fins i tot molt abans que el PSC fos despla\xc3\xa7at del govern municipal per CiU, el 2011.'